Document ID: 32014D0388

A BIZOTTSÁG VÉGREHAJTÁSI HATÁROZATA
(2014. június 16.)
az Európai Regionális Fejlesztési Alapból az „európai területi együttműködés” célkitűzés határon átnyúló és transznacionális alkotóeleme alapján a 2014-2020-as időszakra nyújtott támogatásra jogosult régiók és területek jegyzékének felállításáról
(az értesítés a C(2014) 3898. számú dokumentummal történt)
(2014/388/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről szóló, 2013. december 17-i 1299/2013/EU európai parlamenti és tanácsi rendeletre (1) és különösen annak 3. cikke (1) bekezdésének második albekezdésére, valamint 3. cikke (3) bekezdésének első albekezdésére,
az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről szóló, 2013. december 17-i 1303/2013/EU európai parlamenti és tanácsi rendelet (2) 150. cikkének (1) bekezdésében létrehozott ESB-alapok koordinációs bizottságával való konzultációt követően,
mivel:
(1)
Az Európai Regionális Fejlesztési Alap (a továbbiakban: ERFA) az európai területi együttműködési célkitűzésnek nyújt támogatást a 31/2011/EU bizottsági rendelet (3) által módosított 1059/2003/EK európai parlamenti és tanácsi rendelet (4) által meghatározott statisztikai célú területi egységek nómenklatúrája 3. szintjének (a továbbiakban: NUTS 3. szint) megfelelő régióban a határon átnyúló együttműködés, a statisztikai célú területi egységek nómenklatúrája 2. szintjének (a továbbiakban: NUTS 2. szint) megfelelő régióban pedig a transznacionális együttműködés tekintetében. Ezért meg kell állapítani a támogatható régiók ezen jegyzékeit.
(2)
Az 1299/2013/EU rendelet 3. cikke (1) bekezdésének harmadik albekezdése szerint a határon átnyúló együttműködéshez nyújtott támogatásra jogosult régiók jegyzéke az Unió azon 3. NUTS-szintű régióit is meghatározza, amelyeket az összes belső határok közötti és az Unió külső pénzügyi eszközei - mint például a 232/2014/EU európai parlamenti és tanácsi rendelet (5) értelmében az Európai Szomszédsági Támogatási Eszköz (ENI) és a 231/2014/EU európai parlamenti és tanácsi rendelet (6) értelmében az előcsatlakozási támogatási eszköz (IPA II) - hatálya alá tartozó külső határok közötti, határon átnyúló együttműködéshez nyújtott ERFA-támogatásnál figyelembe vesznek.
(3)
Az 1299/2013/EU rendelet 3. cikke (1) bekezdésének ötödik albekezdése szerint az érintett tagállam vagy tagállamok kérésére a jegyzék határon átnyúló területként is felveheti azokat a 3. NUTS-szintű, tengeri határok mentén lévő legkülső régiókban elhelyezkedő régiókat, amelyek több mint 150 km-re találhatók egymástól.
(4)
Az 1299/2013/EU rendelet 3. cikke (6) bekezdése szerint a határon átnyúló és transznacionális területek jegyzékét meghatározó bizottsági határozatnak tájékoztatásul a rendelet 3. cikke (2) és (4) bekezdésében említett harmadik országok vagy területek régióit is említi.
(5)
Ezért meg kell állapítani az ERFA-támogatásra jogosult határon átnyúló és transznacionális területek jegyzékét az együttműködési programok szerinti bontásban,
ELFOGADTA EZT A HATÁROZATOT:
1. cikk
Az Európai Regionális Fejlesztési Alapból az „európai területi együttműködés” célkitűzés határon átnyúló alkotóeleme alapján nyújtott támogatásra jogosult régiók és területek jegyzékét az I. melléklet tartalmazza.
2. cikk
A II. melléklet tartalmazza az Unió azon 3. NUTS-szintű régióit, amelyeket a külső határok közötti, határon átnyúló együttműködéshez nyújtott ERFA-támogatásnál figyelembe vesznek, de nem szerepelnek a határon átnyúló területeknek az I. mellékletben foglalt jegyzékében, azonban az összes belső határok közötti és az Unió külső pénzügyi eszközei - mint például a 232/2014/EU rendelet értelmében az Európai Szomszédsági Támogatási Eszköz (ENI) és a 231/2014/EU rendelet értelmében az előcsatlakozási támogatási eszköz (IPA II) - hatálya alá tartoznak.
3. cikk
Az Európai Regionális Fejlesztési Alapból az „európai területi együttműködés” célkitűzés transznacionális alkotóeleme alapján nyújtott támogatásra jogosult régiók és területek jegyzékét az III. melléklet tartalmazza.
4. cikk
Ennek a határozatnak a tagállamok a címzettjei.
Kelt Brüsszelben, 2014. június 16-án.

Labels: 2
15
19
5